《秋色》
宋代·吕南公

秋色今又动，凄然悟衰残。筠床读书轩，一卧八九叹。

少壮非所惜，尘劳苦间关。端为智虑倾，得此悄悄颜。

筋骨众疾劫，肺肝百忧攒。还当节律迁，刺促惊痟酸。

夜眠却明烛，晓脾拒坚餐。从文未终篇，腰脊益痹顽。

太息造物宰，劳余岂其偏。宁分无穷悲，直窘有限年。

想彼向荣木，萧森望云端。虽无瘿蠹亏，久竟归朽乾。

万化有尽极，一身何足安。方当委顺之，不必专愦烦。

起坐仰星斗，环行绕檐栏。西风穿我怀，肃若临矛干。

世故属无谓，悠悠谅何言。唯应就枕时，旷荡如山樊。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。